**Forskrift om krav til bruk av elektronisk betalingsenhet i motorvogner**

**Hjemmel:** Fastsatt ved kongelig resolusjon dd.mm.åååå med hjemmel i lov 18. juni 1965 nr.4 om vegtrafikk § 13, § 31 og § 31a. Fremmet av Samferdselsdepartementet.

*§ 1 Krav til bruk av elektronisk betalingsenhet*

Motorvogner med tillatt totalvekt over 3 500 kg som er registrert på foretak, stat,

fylkeskommune eller kommune, eller som på annen måte benyttes i næringsvirksomhet, skal ved all kjøring på offentlig veg være utstyrt med elektronisk betalingsenhet.

Påbudet etter første ledd gjelder ikke traktorer og motorredskaper. Tilsvarende gjelder påbudet ikke kjøretøy som er tilknyttet NATO militære hovedkvarter, utenlandske NATO-styrker og styrker som er med i Partnerskap for fred, og påbudet gjelder heller ikke militære stridskjøretøy, selvdrevne artillerisystemer og lignende kjøretøy som er eid av forsvaret.

*§ 2 Krav til betalingsenhet og avtale*

Med betalingsenhet etter § 1 menes en godkjent innretning i norske trafikantbetalingssystemer, som avleses når motorvognen passerer en bomstasjon eller et annet betalingssnitt på veg. Betalingsenheten skal være godkjent for bruk i hele Norge og være tilknyttet norsk eller utenlandsk utsteder av betalingsenheten ved gyldig avtale.

Avtalen og betalingsenheten skal være knyttet til den enkelte motorvogn, og motorvognen skal være knyttet til en gyldig avtale. Norske utstedere av betalingsenheter kan fastsette generelle betingelser i avtalevilkårene om avtaleforholdet, avtaleperiode, endring av avtalen og oppsigelse og bestemmelser om brukerens ansvar knyttet til bruken av betalingsenheten, betaling av depositum for betalingsenheten og betalingsvilkår.

*§ 3 Ansvar*

Eier av motorvognen etter § 1 er ansvarlig for at motorvognen er utstyrt med elektronisk betalingsenhet med gyldig avtale. Dersom fører av motorvognen ikke er den samme som registrert som eier, er føreren solidarisk ansvarlig.

Ved leasing regnes leasingtaker som eieren av motorvognen.

*§ 4 Montering*

Betalingsenheten skal være montert godt synlig i frontruten på motorvognen og være plassert i samsvar med monteringsinstruksen som følger med betalingsenheten.

*§ 5 Overtredelsesgebyr*

Politiet, tollvesenet og Statens vegvesens regionvegkontorer kan ilegge overtredelsesgebyr på kr 8 000 for følgende overtredelser:

1. unnlatt bruk av lesbar elektronisk betalingsenhet med en tilhørende gyldig avtale tilknyttet motorvognen
2. bruk av betalingsenhet med avtale tilknyttet feil takstgruppe

Ved gjentakelse kan det ilegges dobbelt overtredelsesgebyr.

Overtredelsesgebyret kan ilegges eieren, føreren eller leasingtaker etter ansvaret i § 3. Bestemmelsene i forskrift 17. september 1993 nr. 855 om gebyr for visse overtredelser av vegtrafikkloven §§ 3, 5, 6, 7, 8 og 9 gjelder så langt de passer. For gebyrer som ilegges av tollvesenet, utfører tollvesenet myndigheten og oppgavene som er lagt til politiet og Statens vegvesens regionvegkontorer etter disse bestemmelsene.

Overtredelsesgebyr ilegges ikke dersom overtredelsen fremstår som særlig graverende eller av andre særlige grunner bør følges opp ved vanlig straffeprosessuell forfølgning etter vegtrafikkloven § 31 første ledd.

**Forskrift om endring av forskrift 12.11.2013 nr. 1310 om delegering av kontrollmyndighet og myndighet til å gi påbud vedrørende visse regler i vegtrafikkloven med forskrifter.**

**Hjemmel:** Fastsatt av Samferdselsdepartementet dd.mm.åååå med hjemmel i [lov 18. juni 1965 nr. 4](http://lovdata.no/pro/#reference/lov/1965-06-18-4) om vegtrafikk (vegtrafikkloven) § 10 annet ledd.

I forskrift 12.11.2013 nr. 1310 om delegering av kontrollmyndighet og myndighet til å gi påbud vedrørende visse regler i vegtrafikkloven med forskrifter gjøres følgende endringer:

Samferdselsdepartementet delegerer med dette myndighet til Tollvesenet til å foreta kontroll av og gi påbud vedrørende kjøretøy med tillatt totalvekt over 3 500 kg hva angår overholdelse av [forskrift 25. januar 1990 nr. 92](http://lovdata.no/pro/#reference/forskrift/1990-01-25-92) om bruk av kjøretøy [§ 1-4](http://lovdata.no/pro/#reference/forskrift/1990-01-25-92/%C2%A71-4) nr. 1 bokstav a annet ledd og nr. 2 *og overholdelse av påbud etter forskrift dd.mm.åååå om**krav til bruk av elektronisk betalingsenhet i motorvogner*.

Delegeringen begrenses til å gjelde reglene om krav til mønsterdybde i dekk, krav til vinterdekk, plikten til å medbringe kjettinger *og plikten til å utstyre motorvognen med elektronisk betalingsenhet med gyldig avtale*.

Tollvesenet delegeres også myndighet til å nedlegge bruksforbud etter [lov 18. juni 1965 nr. 4](http://lovdata.no/pro/#reference/lov/1965-06-18-4) om vegtrafikk (vegtrafikkloven) § 36 nr. 1, bokstavene c og d, ved overtredelse av bestemmelsene om krav til mønsterdybde i dekk, krav til vinterdekk og plikten til å medbringe kjettinger.

Tollvesenets vedtak etter disse delegeringene kan påklages til Vegdirektoratet.